Norge og Danmark arbejder på at etablere et center i Kabul for hjemsendte afghanske flygtningebørn. I Danmark bekræfter Integrationsministeriet, at Danmark og Norge i fællesskab undersøger »muligheden« for at etablere en »modtagefacilitet« for uledsagede mindreårige i Afghanistan. I Norge siger justitsminister Tor Mikkel Wara – fra Fremskrittspartiet – at der er en »god« dialog med de afghanske myndigheder.

Både den danske og den norske regering kalder det et »omsorgscenter«. Red Barnet kalder det slet og ret et »returcenter« for afviste mindreårige afghanere, som den norske og den danske regering ønsker at sende tilbage til Kabul.

Centret skal henvende sig til både lokale unge afghanere og mindreårige, som sendes hjem fra Norge og Danmark, siger den norske minister. En dansk kilde tæt på forhandlingerne mellem de danske, norske og afghanske myndigheder siger, at »en aftale endnu ikke er klar«.